-----------------------------------------------------------------------
  4. การประกอบธุรกิจของแต่ละสายผลิตภัณฑ์

  -----------------------------------------------------------------------

4.1 ลักษณะผลิตภัณฑ์หรือบริการ

ผลิตภัณฑ์ของ บริษัท ซีเฟรชอินดัสตรี จำกัด (มหาชน) มี 2 กลุ่ม คือ ผลิตภัณฑ์กุ้งสดแช่แข็ง
และผลิตภัณฑ์กุ้งมูลค่าเพิ่มแช่แข็ง โดยลักษณะสินค้าเป็นทั้งกุ้งต้ม กุ้งชุบแป้ง กุ้งซูชิ เป็นต้น
โดยผลิตภัณฑ์เกือบทั้งหมดส่งออกจำหน่ายต่างประเทศภายใต้เครื่องหมายการค้าของบริษัทฯ ได้แก่
Seafresh, Sea Angel, Phoneix, Thai Chia, Go Go และเครื่องหมายการค้าของลูกค้า

สิทธิในการประกอบธุรกิจ

บริษัทฯได้รับสิทธิประโยชน์จากการส่งเสริมการลงทุนตามพระราชบัญญัติส่งเสริมการลงทุน พ.ศ.
2520 โดยการอนุมัติของคณะกรรมการส่งเสริมการลงทุนตามแต่ละบัตรส่งเสริม
รายละเอียดตามแต่ละบัตรส่งเสริมมีดังนี้

  -------------- ------------- --------------------------------------- --------------------------
  เลขที่บัตร        วันที่บัตร        ธุรกิจที่ได้รับการส่งเสริม                      วันที่เริ่มมีรายได้ตามบัตรส่งเสริม

  1498/2543      23 สิงหาคม     ผลิตสัตว์น้ำแช่แข็ง                           7 กรกฎาคม 2546
                 2543          อาหารกึ่งสำเร็จรูปและสำเร็จรูปแช่แข็ง           
                               และสัตว์น้ำอบแห้ง                           

  1739(3)/2550   4 มิถุนายน 2550 ผลิตอาหารพร้อมรับประทานหรือกึ่งพร้อมรับประทาน   1 กรกฎาคม 2554

  1740(2)/2550   20 มิถุนายน     ผลิตสัตว์น้ำแช่แข็ง                           1 กรกฎาคม 2554
                 2550                                                  
  -------------- ------------- --------------------------------------- --------------------------

ทั้งนี้ภายใต้เงื่อนไขที่กำหนดบางประการ สิทธิประโยชน์ดังกล่าวประกอบด้วย

ก)
ได้รับอนุญาตให้ถือกรรมสิทธิ์ในที่ดินเพื่อใช้ประกอบกิจการที่ได้รับการส่งเสริมตามที่คณะกรรมการพิจารณาเห็นสมควร

ข) ได้รับยกเว้นอากรขาเข้าสำหรับเครื่องจักรตามที่คณะกรรมการพิจารณาอนุมัติ

ค)
ได้รับยกเว้นภาษีเงินได้นิติบุคคลสำหรับกำไรสุทธิเป็นระยะเวลาแปดปีนับแต่วันที่เริ่มมีรายได้จากการประกอบกิจการนั้น

ง)
ได้รับยกเว้นไม่ต้องนำเงินปันผลจากกิจการที่ได้รับการส่งเสริมไปรวมคำนวณเพื่อเสียภาษีเงินได้เป็นระยะเวลาแปดปี

จ)
ได้รับลดหย่อนภาษีเงินได้นิติบุคคลสำหรับกำไรสุทธิในอัตราร้อยละห้าสิบของอัตราปกติเป็นระยะเวลาห้าปีนับจากวันที่พ้นกำหนดระยะเวลาได้รับยกเว้นภาษีเงินได้นิติบุคคลตามข้อ
ค)

ฉ)
ได้รับอนุญาตให้หักเงินลงทุนในการติดตั้งหรือก่อสร้างสิ่งอำนวยความสะดวกร้อยละยี่สิบห้าของเงินลงทุนนอกเหนือจากการหักค่าเสื่อมราคาตามปกติ

ช)
ได้รับอนุญาตให้หักเงินได้พึงประเมินเป็นจำนวนร้อยละห้าของรายได้ที่เพิ่มขึ้นจากปีก่อนจากการส่งออกเป็นระยะเวลาสิบปี
นับแต่วันที่มีรายได้จากการประกอบกิจการนั้น (ยกเว้น บัตรเลขที่ 1739(3)/2550 และ
1740(2)/2550)

ซ) ได้รับอนุญาตให้หักค่าขนส่ง
ค่าไฟฟ้าและค่าน้ำประปาเป็นจำนวนสองเท่าของค่าใช้จ่ายดังกล่าวเป็นระยะเวลาสิบปี
นับแต่วันที่เริ่มมีรายได้จากการประกอบกิจการนั้น (ยกเว้น บัตรเลขที่ 1739(3)/2550 และ
1740(2)/2550)

สิทธิอื่น

สิทธิบัตร , สัมปทาน , ลิขสิทธิ์ , เครื่องหมายการค้า , สิทธิพิเศษอื่นๆ

  - ไม่มี -

ข้อจำกัดในการประกอบธุรกิจ

  - ไม่มี –

4.2 การตลาดและภาวะการแข่งขัน

ความต้องการบริโภคกุ้งในตลาดหลัก เช่น สหรัฐอเมริกา ญี่ปุ่น สหภาพยุโรป ในปี 2554
เพิ่มสูงขึ้นเมื่อเทียบกับปี 2553 แม้ว่าจะมีเหตุการณ์มากมายเกิดขึ้นในปี 2554 เช่น
ญี่ปุ่นประสบกับภัยธรรมชาติแผ่นดินไหวอย่างรุนแรง และตามด้วยสึนามิเมื่อเดือนมีนาคม
ปัญหาหนี้สาธารณะของกลุ่ม PIGS (โปรตุเกส, อิตาลี, กรีซ, สเปน)
ที่ส่งผลกระทบให้เศรษฐกิจกลุ่มสหภาพยุโรปถดถอย ส่วนสภาพเศรษฐกิจของสหรัฐอเมริกาเริ่มฟื้นตัว

ขณะที่กลุ่มประเทศผู้ผลิตและส่งออกกุ้งเป็นหลักประสบปัญหาทำให้ปริมาณกุ้งที่ผลิตได้น้อยกว่าที่คาดไว้
เช่น กรณีน้ำท่วมประเทศไทยและประเทศในแถบปากลุ่มแม่น้ำโขง
การระบาดของโรคกุ้งในประเทศเวียดนามและอินโดนีเซีย จีนที่เคยเป็นประเทศส่งออกกุ้ง
ก็กลายเป็นผู้นำเข้า เนื่องจากผลผลิตไม่เพียงพอต่อการบริโภคภายในประเทศ
ตลอดจนผลผลิตกุ้งของบราซิล ที่ผลิตได้เกือบทั้งหมดใช้บริโภคในประเทศ
แม้ว่าประเทศอินเดียสามารถผลิตกุ้งได้เพิ่มขึ้นมาก แต่ก็ไม่สามารถชดเชยปริมาณที่ขาดหายไปได้

ปริมาณการส่งออกของประเทศไทย ในปี 2554 น้อยกว่าปี 2553
จากความต้องการในตลาดโลกที่เพิ่มขึ้น ส่งผลให้ราคากุ้งยังคงสูงต่อเนื่องตลอดปี 2554
เกษตรกรผู้เลี้ยงกุ้งพอใจกับราคาที่เพิ่มสูงขึ้น เกษตรกรส่วนใหญ่เพิ่มการเลี้ยงอย่างต่อเนื่อง
และคาดการณ์ว่าผลผลิตกุ้งของประเทศไทยจะเพิ่มสูงขึ้นในปี 2555

การส่งออกกุ้งของบริษัทในปี 2554

ตลาดญี่ปุ่น: คู่ค้าของบริษัทฯ สามารถเรียกความเชื่อมั่นของผู้บริโภคในตลาดได้มากขึ้น
และสามารถขยายฐานลูกค้าได้อย่างต่อเนื่อง ถึงแม้จะประสบกับภัยธรรมชาติแผ่นดินไหว และสึนามิ
ยอดขายของบริษัทฯ ไปตลาดญี่ปุ่นในปี 2554 เพิ่มสูงขึ้นเมื่อเทียบกับปี 2553

ตลาดยุโรป: ถึงแม้ว่าเศรษฐกิจและค่าเงินจะไม่เป็นประโยชน์ต่อการนำเข้าสินค้า แต่ในปี 2554
บริษัทฯ ยังคงสามารถปรับกลยุทธ์ และเพิ่มยอดขายไปยังตลาดยุโรปได้อย่างมาก โดยบริษัทฯ
ไม่ได้รับผลกระทบจากสภาพเศรษฐกิจถดถอยของกลุ่ม PIGS แต่อย่างใด

ตลาดสหรัฐอเมริกา: เนื่องจากสภาวะเศรษฐกิจของตลาด ได้เริ่มฟื้นตัว ประกอบกับบริษัทฯ
ได้ปรับกลยุทธ์ เน้นการขายร้านค้าปลีกมากขึ้น ส่งผลให้ยอดขายของบริษัทฯ
ไปยังตลาดสหรัฐอเมริกา เพิ่มขึ้นด้วยเช่นกัน

ในปี 2554
กระทรวงพาณิชย์ของประเทศสหรัฐอเมริกาได้ประกาศผลการทบทวนอัตราภาษีทุ่มตลาดขั้นสุดท้ายสำหรับรอบการนำเข้าที่
5 หรือช่วงการนำเข้าสินค้าระหว่างวันที่ 1 กุมภาพันธ์ 2552 ถึงวันที่ 31 มกราคม 2553
ของประเทศไทยเป็นร้อยละ 0.73 ลดลงจากอัตราร้อยละ 2.61 ของรอบการนำเข้าที่ 4

นอกจากนี้
ทางกระทรวงพาณิชย์ของประเทศสหรัฐอเมริกาได้สรุปยืนยันให้อัตราภาษีทุ่มตลาดสำหรับรอบการนำเข้าที่
2 ถึง 5 ที่ได้ประกาศไปแล้วนั้นเป็นอันสิ้นสุด
ทางกรมศุลกากรของประเทศสหรัฐอเมริกาจึงได้เริ่มดำเนินการปลดภาระผูกพันของสินค้าที่บริษัทฯได้นำเข้าในรอบดังกล่าว
บริษัทฯคาดว่าจะสามารถเริ่มทะยอยถอนหลักประกันที่วางไว้ได้เป็นส่วนใหญ่

ทางกรมศุลกากรของสหรัฐอเมริกายังได้ทยอยคืนภาษีนำเข้าส่วนต่างที่ได้วางมัดจำไว้ในรอบการนำเข้าที่
2 ถึง 5 รวมทั้งดอกเบี้ยมาให้บริษัทฯซึ่งทางบริษัทฯได้บันทึกเป็นรายได้อื่น
คาดว่าบริษัทฯจะได้รับคืนภาษีครบถ้วนในปี 2555

สำหรับมาตรการภาษีนำเข้าทุ่มตลาดของสินค้ากุ้งแช่แข็งจากประเทศไทยนี้
ทางสหรัฐฯได้กำหนดให้ขยายเวลาเรียกเก็บต่อไปอีกจนถึงสิ้นเดือนมกราคมปี 2558

4.2.1 กลยุทธ์ทางการตลาด

1. บริษัท ซีเฟรชอินดัสตรี จำกัด (มหาชน) ตั้งโรงงานอยู่ที่จังหวัดชุมพร
ซึ่งเป็นแหล่งที่สามารถจัดหาวัตถุดิบในด้านกุ้งที่เหมาะสม
เนื่องจากเป็นจังหวัดที่มีฟาร์มเพาะเลี้ยงกุ้งที่มีคุณภาพและขณะเดียวกันมีการประมงกุ้งทะเลมากแห่งหนึ่งส่งผลให้บริษัทฯ
สามารถจัดหาวัตถุดิบที่มีคุณภาพสูงปริมาณมากได้ตลอดทั้งปี
และประหยัดค่าใช้จ่ายในการขนส่งวัตถุดิบอีกทางหนึ่ง

2. บริษัทฯ มีตลาดส่งออกที่สำคัญคือ ญี่ปุ่น สหรัฐอเมริกา แคนาดา กลุ่มประชาคมยุโรป
ออสเตรเลีย และอื่นๆ ซึ่งบริษัทฯ
มีนโยบายที่กระจายการส่งออกไปในแต่ละประเทศในสัดส่วนที่เหมาะสม
เพื่อเป็นการลดความเสี่ยงต่อการพึ่งพาเพียงตลาดเดียว

3. บริษัทฯ มีนโยบายในการผลิตสินค้าให้มีคุณภาพ
และมาตรฐานสูงด้วยเทคโนโลยีการผลิตที่ทันสมัยและมีประสิทธิภาพสูง
มีระบบการตรวจสอบคุณภาพสินค้าทุกขั้นตอน ทำให้สินค้าของบริษัทฯ
ได้รับการรับรองมาตรฐานคุณภาพระดับโลก ดังนี้

- ISO9001:2008 จาก “SGS (Thailand Company Limited)”
เป็นมาตรฐานสากลที่องค์กรธุรกิจทั่วโลกให้ความสำคัญ เพื่อความเป็นเลิศทางด้านคุณภาพ
และความมีประสิทธิภาพของการดำเนินงานภายในองค์กร

- Good Manufacturing Practice (GMP) จากกรมประมง, “SGS (Thailand Company
Limited)” เป็นมาตรฐานการจัดการสุขลักษณะที่ดีในการผลิต
ที่ครอบคลุมเนื้อหาการจัดการปัจจัยพื้นฐานในการผลิตที่ส่งผลต่อสุขลักษณะที่ดีในการผลิต
รวมถึงความปลอดภัยของอาหาร

- Hazard Analysis Critical Control Point (HACCP) จากกรมประมง “SGS
(Thailand Company Limited)” เป็นมาตรฐานการจัดการด้านความปลอดภัยของอาหาร
มุ่งเน้นการจัดการกระบวนการผลิต เพื่อผลิตผลิตภัณฑ์อาหารอย่างปลอดภัย

- ISO22000:2005 จาก “SGS (Thailand Company Limited)”
เป็นระบบการจัดการที่เกี่ยวข้องโดยตรงกับผู้ประกอบกิจการในอุตสาหกรรมอาหารและห่วงโซ่อาหาร
จะครอบคลุมทั้งข้อกำหนดของ GMP, HACCP และข้อกำหนดสำหรับระบบการจัดการในองค์กร

- BRC Global Standard (BRC-British Retail Consortium) จาก “SGS (Thailand
Company Limited)”
เป็นมาตรฐานที่ใช้ในการรับรองระบบการผลิตที่ครอบคลุมเนื้อหาการจัดการด้านคุณภาพของผลิตภัณฑ์
สุขลักษณะในการผลิต ความปลอดภัยของอาหารของบริษัทผู้ผลิตที่ผลิตอาหารและบรรจุภัณฑ์ต่างๆ
ให้กับร้านค้าปลีกต่างๆ (RETAIL) ในประเทศอังกฤษและบางประเทศในสหภาพยุโรป

- ISO/IEC 17025:2005 จากสำนักมาตรฐานห้องปฏิบัติการ (Bureau of Laboratory
Quality Standards), กระทรวงสาธารณสุข (Ministry of Public Health)
เป็นการรับรองระบบของห้องปฏิบัติการ (laboratory)

- ACC-BAP Standard จาก Aquaculture Certification Council (ACC)
ซึ่งเป็นมาตรฐานการรับรองระบบการผลิต ผลิตภัณฑ์อาหารทะเล โดยเป็นมาตรฐานร้านค้าปลีกของ
USA

-ISO14001 จาก “SGS (Thailand Company Limited)” เป็นระบบการจัดการสิ่งแวดล้อม
เพื่อให้เกิดการพัฒนาสิ่งแวดล้อม ควบคู่กับการพัฒนาธุรกิจ โดยมุ่งเน้นการป้องกันมลพิษ
และการปรับปรุงให้ดีขึ้นอย่างต่อเนื่อง
ผู้บริโภคสามารถใช้สินค้าด้วยความมั่นใจว่าจะไม่มีส่วนในการทำลายสิ่งแวดล้อม

- มาตรฐานอาหารฮาลาล จากสำนักงานคณะกรรมการกลางอิสลามแห่งประเทศไทย
เป็นระบบเชิงบูรณาการกระบวนการผลิต ตั้งแต่เริ่มต้นถึงสิ้นสุด ตลอด “สายโซ่การผลิต” จะต้อง
“ฮาลาล” คือถูกต้องตาม บัญญัติศาสนาอิสลาม เพื่อให้ได้ผลิตภัณฑ์อาหารที่ดี ถูกสุขอนามัย
มีคุณค่าอาหาร เป็นประโยชน์ต่อสุขภาพ

- Q Mark จากกรมประมง เป็นใบรับรองว่า บมจ ซีเฟรช อินคัสตรี
มีระบบคุณภาพและสินค้าได้มาตรฐานตามเกณฑ์กำหนดของ Q-Mark.

5. บริษัทฯ มีกลยุทธ์ที่จะรักษาฐานลูกค้าไว้ คือ การขนส่งที่มีประสิทธิภาพรวดเร็ว ตรงต่อเวลา
และความซื่อสัตย์ต่อลูกค้า และมีนโยบายการขายที่ต้องการให้ลูกค้าพอใจสูงสุด
โดยเน้นในด้านคุณภาพสินค้าและบริการที่ประทับใจ

6. บริษัทฯ มุ่งเน้นในผลิตภัณฑ์กุ้งเพียงอย่างเดียว ทำให้บริษัทฯ มีความชำนาญในด้านกุ้ง
สามารถทุ่มเททรัพยากรในการพัฒนาผลิตภัณฑ์ให้มีคุณภาพสูง
รวมถึงทักษะแรงงานที่มีความชำนาญในด้านกุ้งมายาวนาน ส่งผลให้การดำเนินงานของบริษัทฯ
เป็นไปอย่างราบรื่นและมีประสิทธิภาพ

7. บริษัทฯ มีนโยบายในการเก็บสต็อกวัตถุดิบในปริมาณและราคาที่เหมาะสม
เพื่อสำรองไว้ใช้ในการผลิตในช่วงเวลาที่คาดว่าวัตถุดิบเกิดการขาดแคลน
ซึ่งเกิดจากปัญหาโรคระบาดในกุ้งปัญหาสภาพดินฟ้าอากาศ ปริมาณการเพาะเลี้ยง ฯลฯ

ในกรณีที่สินค้าคงคลังมีอายุมากกว่า 1 ปี บริษัทฯ
จะต้องตั้งสำรองค่าเผื่อมูลค่าสินค้าลดลงโดยใช้อัตราเปอร์เซ็นต์ตามอายุของสินค้า
ซึ่งเป็นการตั้งตามหลักการบัญชีเท่านั้น แต่โดยความเป็นจริงแล้วมูลค่าและคุณภาพของสินค้ามิได้ลดลง
เนื่องจากบริษัทฯ มีมาตรการในการจัดเก็บสินค้าที่มีมาตรฐานสูง
ทำให้ราคาของสินค้ายังคงเป็นราคาตลาดที่ซื้อขายได้โดยทั่วไป

4.2.2 การจำหน่ายและช่องทางการจำหน่าย

ผลิตภัณฑ์ของ บริษัท ซีเฟรชอินดัสตรี จำกัด (มหาชน)
ส่งออกจำหน่ายไปยังต่างประเทศประมาณร้อยละ 98 ของยอดขายรวม
ภายใต้เครื่องหมายการค้าของบริษัทฯ และเครื่องหมายการค้าของลูกค้า
โดยดำเนินการติดต่อกับลูกค้าโดยตรงทั้งหมด
ซึ่งลูกค้าเหล่านี้เป็นผู้นำเข้ารายใหญ่ของตลาดส่งออกนั้นๆ ส่วนใหญเป็นคู่ค้าที่เป็นพันธมิตรกับบริษัทฯ
มาเป็นระยะเวลาอันยาวนาน ปัจจุบันบริษัทฯ มีลูกค้าทั้งหมดประมาณ 50 ราย กระจายอยู่ทั่วโลก

4.2.3 ลักษณะของลูกค้า

  ลักษณะของลูกค้าแบ่งออกเป็น 4 ประเภทดังนี้

1.  ผู้นำเข้า (IMPORTER) โดยนำเข้าเพื่อจำหน่ายให้แก่ผู้ค้าส่งและภัตตาคาร

2.  ผู้ค้าส่ง (WHOLESALER)
    เป็นผู้ค้าส่งรายใหญ่ที่นำเข้าเองเพื่อจำหน่ายให้แก่ร้านค้าปลีกและภัตตาคาร

3.  ขายปลีก (RETAILER) ซึ่งนำเข้าเพื่อจำหน่ายให้แก่ร้านในเครือข่าย (CHIAN) ต่อไป

4.  โรงงานแปรรูป (REPROCESSOR)
    นำเข้าสินค้าประเภทกุ้งสดหรือกุ้งต้มปรุงสุกไปทำการแปรรูปหรือผลิตอีกทอดหนึ่ง
    หรือเปลี่ยนแปลงบรรจุหีบห่อใหม่

4.2.4 สัดส่วนมูลค่าการจำหน่ายแยกตามภูมิภาค

+-------------------------------------+---------+----------+----------+
| รายละเอียด                           | ปี 2552  | ปี 2553   | ปี 2554   |
|                                     |         |          |          |
|                                     | (%)     | (%)      | (%)      |
+-------------------------------------+---------+----------+----------+
| 1. เอเชีย                            | 27      | 25       | 21       |
+-------------------------------------+---------+----------+----------+
| 2. สหภาพยุโรป                        | 40      | 36       | 47       |
+-------------------------------------+---------+----------+----------+
| 3. อเมริกาและแคนาดา                  | 23      | 32       | 26       |
+-------------------------------------+---------+----------+----------+
| 4. ออสเตรเลีย, นิวซีแลนด์ และอื่นๆ        | 10      | 7        | 6        |
+-------------------------------------+---------+----------+----------+
| รวม                                 | 100     | 100      | 100      |
+-------------------------------------+---------+----------+----------+

  การขายสินค้าให้ลูกค้ารายใดเกินร้อยละ 30 ของยอดขายเป็นเวลา 3 ปี ติดต่อกัน

  - ไม่มี –

4.3 การจัดหาผลิตภัณฑ์

4.3.1 การผลิต

บริษัท ซีเฟรชอินดัสตรี จำกัด (มหาชน) มีโรงงานตั้งอยู่ที่จังหวัดชุมพร และ บริษัท Blue Earth
Foods Limited ซึ่งเป็นบริษัทย่อยของบริษัท มีโรงงานตั้งอยู่ในประเทศอังกฤษ
โดยมีกำลังการผลิตรวมสำหรับผลิตภัณฑ์ที่สำคัญในปี 2552-2554 ดังนี้

กำลังการผลิตและปริมาณการผลิตจริง

  ------------------------------ -------------- -------------- --------------
  กำลังการผลิต                     2552           2553           2554

  กำลังการผลิตเต็มที่                 20,000         20,000         22,000

  ปริมาณการผลิตจริง                                                

  ผลิตภัณฑ์อาหารทะเลแช่เย็นและแช่แข็ง   7,500          7,920          11,838

  การใช้กำลังการผลิต (%)            37.50          39.60          53.81

  อัตราการเพิ่ม (ลด) ของปริมาณการผลิต 15.38          5.60           49.47
  (%)                                                          
  ------------------------------ -------------- -------------- --------------

  นโยบายการผลิตของบริษัทฯ ขึ้นอยู่กับเป้าหมายของยอดขายของบริษัทฯ
  ซึ่งจะมีการประมาณการในทุกๆ ปี

4.3.2 วัตถุดิบ และผู้จำหน่ายวัตถุดิบ

วัตถุดิบที่สำคัญในการผลิตคือกุ้งสด ได้แก่ กุ้งขาว กุ้งกุลาดำ กุ้งแชบ๊วย กุ้งทราย เป็นต้น
โดยแหล่งที่มาของวัตถุดิบ คือ กุ้งจากทะเลและกุ้งจากฟาร์ม
ซึ่งจะครอบคลุมพื้นที่ในเขตจังหวัดที่มีการทำฟาร์มเลี้ยงกุ้ง และการทำประมงตามชายฝั่งทะเล ได้แก่
ชุมพร ภูเก็ต สุราษฎร์ธานี นครศรีธรรมราช ระนอง เป็นต้น วัตถุดิบทั้งหมดจะซื้อจากในประเทศ
โดยบริษัทฯ จะซื้อวัตถุดิบจากผู้จำหน่าย 3 ลักษณะ ดังนี้

  1. จากเจ้าของฟาร์มเลี้ยงจะเป็นกุ้งเลี้ยงจากฟาร์ม คือ กุ้งวานาไม
  โดยซื้อจากผู้จำหน่ายประมาณ 400 ราย

  2. จากเจ้าของแพปลาจะเป็นกุ้งจากทะเล ได้แก่ กุ้งโอคัก กุ้งแชบ๊วย กุ้งทราย เป็นต้น
  โดยซื้อจากผู้จำหน่ายประมาณ 40 ราย

  3. จากนายหน้าตัวแทนจะเป็นกุ้งเลี้ยงจากฟาร์มและกุ้งจากทะเล โดยซื้อจากผู้จำหน่ายประมาณ
  10 ราย

  การซื้อวัตถุดิบจากผู้จำหน่ายรายใดเกินกว่าร้อยละ 30 ของมูลค่าการสั่งซื้อวัตถุดิบทั้งหมด

  - ไม่มี -

ราคาวัตถุดิบ (กุ้งวานาไม) โดยเฉลี่ยต่อกิโลกรัม ปี 2554

  ---------- ------ ------ ------ ------- ------ ------ ------ ------ ------ ------ ------ ------
  เดือน       ม.ค.   ก.พ.   มี.ค.   เม.ย.   พ.ค.   มิ.ย.   ก.ค.   ส.ค.   ก.ย.   ต.ค.   พ.ย.   ธ.ค.

  ราคา/บาท   151    160    152    153     152    148    137    135    138    147    139    146
  ---------- ------ ------ ------ ------- ------ ------ ------ ------ ------ ------ ------ ------

  สภาพปัญหาของวัตถุดิบ

วัตถุดิบกุ้งมีปริมาณไม่สม่ำเสมอและคาดเดาได้ยาก เนื่องจากเป็นสินค้าเกษตร
โดยราคากุ้งจะแปรผันไปตามกลไกราคาของตลาด ซึ่งขึ้นอยู่กับปริมาณการเพาะเลี้ยง ปัญหาสภาพดิน
ฟ้า อากาศ ปัญหาโรคกุ้ง ราคาอาหารกุ้ง และอัตราแลกเปลี่ยน

4.3.3 ผลกระทบต่อสิ่งแวดล้อม

กระบวนการผลิตของบริษัทฯ ไม่มีผลกระทบต่อสิ่งแวดล้อม
ตามการดำเนินงานระบบการจัดการด้านสิ่งแวดล้อม ISO14001 ทั้งด้านการจัดการทรัพยากร
อย่างคุ้มค่า
การใช้พลังงานอย่างยั่งยืนและการจัดการวัตถุดิบเหลือใช้จากการผลิตด้วยการนำออกจำหน่ายในรูปของเศษวัสดุ
สำหรับในด้านมลภาวะจากกระบวนการผลิตในรูปแบบ ของเสีย อากาศเสีย น้ำเสีย บริษัทฯ
ได้มีระบบการตรวจติดตามผลการดำเนินงานและ ติดตั้งระบบบำบัดน้ำเสีย
โดยอยู่ในความควบคุมดูแลของสำนักงานอุตสาหกรรมจังหวัด เป็นไปตามกฎหมาย
มีระบบการจัดการสอดคล้องตามมาตรฐานและพัฒนาอย่างต่อเนื่อง บริษัทฯ
มีค่าใช้จ่ายในการควบคุมดูแลระบบบำบัดน้ำเสียในปี 2553 และ ปี 2554 เป็นเงินประมาณ
620,000 บาท และ 310,000 บาท ตามลำดับ